Diari Oficial de la Generalitat Valenciana


Sumari del DOGV 8469, del 22-01-2019 (2019/217)

RESOLUCIÓ de 10 de gener de 2019, del director general de Relacions amb les Corts, per la qual es publica el Conveni entre Turisme Comunitat Valenciana i la Mancomunitat de Municipis de la Vall d'Albaida per a la implantació i desenvolupament del Programa Tourist Info en la comarca de la Vall d'Albaida, a través de l'adequació i posada en funcionament de l'Oficina Tourist Info Vall d'Albaida.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8469

Data del DOGV
:   22-01-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/217


Data del document
:   10-01-2019

Organisme emissor
:   Presidència de la Generalitat

Tipus de document
:   Resolució

Descriptors 

:   * Turisme Comunitat Valenciana

RESOLUCIÓ de 10 de gener de 2019, del director general de Relacions amb les Corts, per la qual es publica el Conveni entre Turisme Comunitat Valenciana i la Mancomunitat de Municipis de la Vall d'Albaida per a la implantació i desenvolupament del Programa Tourist Info en la comarca de la Vall d'Albaida, a través de l'adequació i posada en funcionament de l'Oficina Tourist Info Vall d'Albaida. [2019/217]  
  
Turisme Comunitat Valenciana i la Mancomunitat de Municipis de la Vall d'Albaida han subscrit, prèvia tramitació reglamentària, el dia 4 de desembre de 2018, el conveni per a la implantació i desenvolupament del programa Tourist Info en la comarca de la Vall d'Albaida, a través de l'adequació i posada en funcionament de l'Oficina Tourist Info Vall d'Albaida, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 9 de gener de 2019 i número 23/2019, procedeix la publicació en el Diari Oficial de la Generalitat Valenciana del conveni esmentat, que figura annex a aquesta resolució.  
  
València, 10 de gener de 2019.- El director general de Relacions amb les Corts: Antonio Torres Salvador.  
  
  
Conveni de col·laboració, entre Turisme Comunitat Valenciana i la Mancomunitat de Municipis de la Vall d'Albaida, per a la implantació i desenvolupament del Programa Tourist Info en la comarca de la Vall d'Albaida, a través de l'adequació i posada en funcionament de l'oficina Tourist Info Vall d'Albaida  
  
València, 4 de desembre de 2018  
  
D'una part, Francesc Colomer Sánchez, secretari autonòmic de Turisme i president de Turisme Comunitat Valenciana, en virtut del que disposen el Decret 151/2018, de 21 de setembre, del Consell, de nomenament com a secretari autonòmic de Turisme (DOGV 24.09.2018), i l'article 5 del Decret 103/2015, de 7 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat (DOGV 08.07.2015), que intervé en aquest acte en nom i representació de l'esmentada entitat de dret públic, entitat adscrita a la Presidència de la Generalitat, amb personalitat jurídica pròpia, que es regula pel que disposa l'article 12 de la Llei 15/2018, de 7 de juny, de la Generalitat, de turisme, oci i hospitalitat de la Comunitat Valenciana, i pel que disposa el Decret 209/2004, de 8 d'octubre, del Consell de la Generalitat, pel qual s'aprova el Reglament de l'Agència Valenciana del Turisme. El domicili de la referida entitat de dret públic, als efectes d'aquest document, és el siti a València, c/ de la Democràcia, 77, ciutat administrativa 9 d'Octubre, torre II, planta tercera.  
La seua legitimació i representació per a aquest acte es deriva del que estableix l'apartat dos e de l'article 5 del referit Decret 209/2004, de 8 d'octubre, en la virtut del qual el president de Turisme Comunitat Valenciana exercirà la representació permanent de l'esmentada entitat en la signatura de convenis, i es troba autoritzada la signatura d'aquest conveni per acord del Consell de data de 30 de novembre de 2018.  
I d'altra part, Vicent Gomar Moscardó, president de la Mancomunitat de Municipis de la Vall d'Albaida, província de València, que intervé en nom i representació de la Mancomunitat de Municipis de la Vall d'Albaida, entitat de dret públic, subjecta als estatuts que regeixen en l'actualitat, com a entitat supramunicipal voluntària, a la Llei 7/1985, de 2 d'abril, reguladora de les bases del règim local, a la Llei 8/2010, de 23 de juny, de la Generalitat, de règim local de la comunitat valenciana i a altres disposicions vigents i d'aplicació a les entitats locals. La seua legitimació i representació per a aquest acte deriva de la condició de president de l'esmentada Mancomunitat, i de l'acord adoptat pel ple del Consell de la Mancomunitat de Municipis de la Vall d'Albaida en data 29 de juny de 2015 i de l'acord adoptat pel Ple del Consell de la referida Mancomunitat en data de 24 de setembre de 2018.  
Tots els compareixents  
  
EXPOSEN  
I. Que constitueix la finalitat de Turisme Comunitat Valenciana, entre altres aspectes, l'execució, la coordinació i l'impuls d'accions de promoció i desenvolupament del sector turístic, a la Comunitat Valenciana, i potenciar l'esmentada oferta, mitjançant el suport a la comercialització, la informació i la difusió del producte turístic de la Comunitat Valenciana, i, en general, a la realització de les activitats necessàries per a una millor promoció de l'oferta turística de la Comunitat Valenciana.  
  
D'acord amb l'esmentada finalitat, Turisme Comunitat Valenciana té aprovats, entre els seus plans per a l'any 2018, la línia d'actuació corresponent a la Xarxa d'Oficines d'Informació Turística, destinada al manteniment i ampliació d'una xarxa d'aquestes característiques, que siga homogènia quant a la seua cobertura, contingut informatiu, instruments de suport i mecanismes interactius d'aquesta, per tal d'oferir al visitant de la Comunitat Valenciana un conjunt integral de serveis, amb la finalitat de millorar el grau de satisfacció de les i dels turistes i la comunicació i difusió dels productes turístics de la Comunitat Valenciana.  
II. Que Turisme Comunitat Valenciana té la disposició de col·laborar amb la Mancomunitat de Municipis de la Vall d'Albaida, per a la instal·lació a Ontinyent d'una oficina d'Informació Turística, de les anteriorment descrites i anomenades Tourist Info que en el present cas s'anomenarà Tourist Info Vall d'Albaida, ja que considera de gran interés aquesta actuació, en atenció tant a l'oferta turística de la comarca de la Vall d'Albaida, com al potencial turístic de l'esmentada comarca.  
III. Que la Mancomunitat de Municipis de la Vall d'Albaida té interés a incorporar a la Xarxa Tourist Info la seua Oficina d'Informació Turística, que s'anomenarà Tourist Info Vall d'Albaida, per la qual cosa ha sol·licitat la col·laboració, en els aspectes que després s'expressaran, de Turisme Comunitat Valenciana, i està disposada a assumir els compromisos i les obligacions que més avant s'estableixen.  
A aquests efectes, ambdues parts coincideixen en l'atorgament d'un conveni de col·laboració entre Turisme Comunitat Valenciana i la Mancomunitat de Municipis de la Vall d'Albaida com a instrument idoni d'articulació de les condicions en les quals es realitzarà la col·laboració de les actuacions descrites.  
Pel que s'ha exposat, les parts es reconeixen capacitat legal suficient per a aquest acte, i en la representació que ostenten, lliurement i espontàniament,  
  
ACORDEN  
  
Primer  
Turisme Comunitat Valenciana es compromet a prestar la seua col·laboració a la Mancomunitat de Municipis de la Vall d'Albaida, en el desenvolupament del Programa de la Xarxa Tourist Info, i cooperarà en la incorporació d'una Oficina d'Informació Turística que s'anomenarà Tourist Info Vall d'Albaida, emplaçada a Ontinyent, que quedarà integrada en la Xarxa Tourist Info de la Generalitat. Aquest programa té com a finalitat oferir un ampli servei d'informació de l'oferta turística de la comarca de la Vall d'Albaida, com també del conjunt de productes turístics de la Comunitat Valenciana.  
A aquests efectes la Mancomunitat facilitarà la instal·lació de l'Oficina d'Informació Turística en un local que tinga les condicions adequades per a això, i fins i tot haurà de suportar a càrrec seu, si escau, els costos d'adaptació del local, d'acord amb el que estableix el punt 1 del document que com a annex s'adjunta al present conveni.  
  
Segon  
La col·laboració a prestar per Turisme Comunitat Valenciana, derivada d'aquest conveni, es refereix a l'oficina Tourist Info Vall d'Albaida, emplaçada a Ontinyent, carrer Sant Francesc, 8, seu de la Mancomunitat de Municipis de la Vall d'Albaida.  
No obstant això, l'objecte del conveni podrà ser ampliat a altres oficines d'informació turística o punts d'informació temporal municipals, sempre que hi haja acord exprés i escrit entre ambdues parts, mitjançant acords annexos de desenvolupament del present conveni, de conformitat amb el que es disposa en l'article 49.g de la Llei 40/2015, d'1 d'octubre, de règim jurídic del sector públic.  
Tercer  
La col·laboració a prestar per Turisme Comunitat Valenciana es fonamenta, no només respecte d'una infraestructura merament material, sinó també en dotar l'oficina Tourist Info Vall d'Albaida, objecte del present conveni, de les tecnologies adequades per al desenvolupament efectiu de les bases de dades turístiques, en col·laboració amb Turisme Comunitat Valenciana, l'accés efectiu als sistemes d'informació de Turisme Comunitat Valenciana, l'intercanvi i la comunicació en les seues respectives funcions entre les diferents oficines de la Xarxa Tourist Info, com també en la formació del personal tècnic i informador.  
En concret, Turisme Comunitat Valenciana es compromet a prestar col·laboració i ajuda de la forma que a continuació es determina:  
A) Aportant, mitjançant la corresponent cessió d'ús, la imatge i la decoració íntegra de l'oficina pel que fa a mobiliari, retolació, cartelleria, suports de material informatiu, material de promoció, i de la infraestructura informàtica.  
Per a dur a terme l'esmentada cessió es formalitzarà l'acte jurídic tal com preveuen els articles 90 i següents de la Llei 14/2003, de 10 d'abril, de patrimoni de la Generalitat, amb l'informe previ del departament del qual depenen els béns, i valoració d'aquests.  
La mencionada imatge en el seu conjunt respon al criteri homologat de la Xarxa d'Oficines d'Informació Turística de la Generalitat-Tourist Info, segons figura en el document que, com a annex, s'incorpora al present conveni.  
El mobiliari, la decoració, la infraestructura informàtica i altres elements no consumibles, objecte de la cessió d'ús a favor de la Mancomunitat de Municipis de la Vall d'Albaida, hauran de ser objecte d'inventari, i caldrà que s'atorgue una acta d'entrega a la Mancomunitat d'aquests elements.  
B) Posant a disposició de l'oficina Tourist Info Vall d'Albaida, tant en suport informàtic com documental, les bases de dades i la informació turística de caràcter públic de què disposa Turisme Comunitat Valenciana, no afectades per la Llei orgànica 15/1999, de 13 de desembre, de protecció de dades de caràcter personal i el reglament (UE) 2016/679 del Parlament Europeu i del Consell de 27 d'abril de 2016 relatiu a la protecció de les persones físiques pel que fa al tractament de dades personals i la lliure circulació d'aquestes dades.  
  
C) Possibilitant l'acció coordinada de l'oficina Tourist Info Vall d'Albaida, amb la resta de les oficines de la Xarxa Tourist Info de la Generalitat, mitjançant les visites periòdiques de la persona coordinadora designada per Turisme Comunitat Valenciana per a aquests fins.  
D) Col·laborant en la determinació del perfil professional del personal que preste els seus serveis en l'esmentada oficina, i també en la formació i el reciclatge professional d'aquest, mitjançant l'impuls de cursos, convocatòries de borses de formació i altres accions. En aquest sentit, Turisme Comunitat Valenciana haurà d'estar present en les proves de selecció de personal de referència.  
E) Recolzant i millorant la qualitat dels suports informatius realitzats per la Mancomunitat de Municipis de la Vall d'Albaida per promocionar l'oferta turística local, mitjançant la coordinació i l'assessorament tècnic per a la realització de publicacions, material gràfic i audiovisual.  
F) Recolzant i millorant la gestió de la qualitat, com a estratègia bàsica del servei que ofereixen les oficines Tourist Info, i aportar les ferramentes i els procediments per a la millora contínua dels processos i l'aplicació de criteris d'excel·lència en l'atenció al turista de la comarca de la Vall d'Albaida.  
Per a això, Turisme Comunitat Valenciana posarà a disposició de l'oficina objecte d'aquest conveni els procediments de qualitat, les ferramentes estadístiques i els estudis de satisfacció de la Xarxa Tourist Info.  
Les obligacions econòmiques que assumeix Turisme Comunitat Valenciana, derivades del compliment del que es disposa en aquest conveni, ascendeixen a la quantitat màxima de 4.000,00 euros (quatre mil euros), IVA inclòs, amb càrrec al programa 22, subprograma 224, Adequació i millora de la xarxa Tourist Info, Xarxa OIT's, dels pressupostos de Turisme Comunitat Valenciana per a 2018, quantitat que es desglossa com segueix: fins a un màxim de 3.500,00 euros (tres mil cinc-cents euros), IVA inclòs, amb càrrec al capítol VI del programa 22, subprograma 224, Adequació i millora de la xarxa Tourist Info, dels pressupostos de Turisme Comunitat Valenciana per a 2018, i fins a un màxim de 500,00 euros (cinc-cents euros), IVA inclòs, amb càrrec al capítol II del programa 22, subprograma 224, Adequació i millora de la xarxa Tourist Info, dels pressupostos de Turisme Comunitat Valenciana per a 2018, aplicant-se per a tot açò el previst en la llei 9/2017, de 8 de novembre, de contractes del sector públic.  
L'esmentada col·laboració s'emmarca dins de la Llei 40/2015, d'1 d'octubre, de règim jurídic del sector públic, i li és també d'aplicació, l'article 111 de la Llei 8/2010, de 23 de juny, de règim local de la Comunitat Valenciana, així com els articles 55 i següents de la Llei 7/1985, de 2 d'abril, reguladora de les bases del règim local, que regulen les relacions interadministratives entre l'Administració de les Comunitats Autònomes i les entitats locals, tot açò d'acord amb el que preveu el decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre.  
  
Els conceptes de despesa que Turisme Comunitat Valenciana assumirà de forma directa, mitjançant factures a nom seu, hauran de complir els requisits establits en el reial decret 1619/2012, de 30 de novembre, pel qual s'aprova el reglament que regula les obligacions de facturació (BOE 1 desembre de 2012), i correspondran als conceptes detallats d'imatge i decoració íntegra de l'oficina pel que fa a mobiliari, retolació, cartelleria, suports de material informatiu, material de promoció, i infraestructura informàtica, fins als imports màxims indicats anteriorment.  
La Mancomunitat de Municipis de la Vall d'Albaida haurà de presentar, a la finalització de les actuacions i, en tot cas, abans del 15 de desembre de 2018, una memòria abreujada, on s'expliquen les circumstàncies més significatives en relació amb l'execució del projecte (si han sigut necessàries obres addicionals d'adequació del local, costos d'adaptació del local que han sigut a càrrec de la Mancomunitat), acompanyades, si és el cas, d'un reportatge fotogràfic.  
G) Turisme Comunitat Valenciana publicarà el text íntegre del conveni, una vegada subscrit, tal com estableix l'article 9.1.c de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, i en el Diari Oficial de la Generalitat Valenciana, segons exigeix l'article 111.3 de la Llei 8/2010, de 23 de juny, de la Generalitat, de règim local de la Comunitat Valenciana.  
  
Quart  
Per altra banda, la Mancomunitat de Municipis de la Vall d'Albaida, a l'integrar-se a la Xarxa Tourist Info, es compromet a:  
A) Sostindre econòmicament i materialment l'esmentada oficina Tourist Info Vall d'Albaida, i afrontar la totalitat de despeses corrents i del personal necessari per a l'adequat funcionament de l'oficina.  
B) Procurar, en tot moment, la qualitat en la prestació dels serveis per part de l'oficina, amb un horari de funcionament i atenció al públic de caràcter flexible i perfectament adaptat al que, amb caràcter general, està establit pel conjunt de la Xarxa d'Oficines d'Informació Turística de la Generalitat.  
C) Disposar de personal al capdavant de l'oficina Tourist Info Vall d'Albaida, amb un perfil professional adequat i amb l'estabilitat laboral suficient per a donar continuïtat a les diverses tasques que es fan a l'oficina Tourist Info Vall d'Albaida, tot això respectant l'autonomia de la Mancomunitat en la seua política de contractació de personal.  
D) Concedir tots els permisos escaients al personal de l'oficina Tourist Info per poder assistir als diferents cursos de formació i reciclatge que programe Turisme Comunitat Valenciana.  
E) Mantindre la imatge de l'oficina Tourist Info Vall d'Albaida, d'acord amb la resta de la Xarxa Tourist Info de la Generalitat. S'entén comprés en el concepte d'imatge, els elements decoratius, els uniformes del personal, el material d'informació, els rètols, etc. La Mancomunitat haurà de comunicar a Turisme Comunitat Valenciana qualsevol deteriorament o menyscabament que es produïsca en el mobiliari i altre material subministrat per Turisme Comunitat Valenciana. Haurà de ser objecte de consulta, també amb Turisme Comunitat Valenciana qualsevol material o suport d'informació o publicitat que haja de ser distribuït en l'esmentada oficina de Turisme.  
F) Consultar igualment amb Turisme Comunitat Valenciana, i comptar amb el seu corresponent vist i plau, la instal·lació, utilització i manteniment de qualsevol altra base de dades distinta o eina informàtica que la substituïsca, independentment de l'àmbit territorial que comprenga, i que requerisca l'ús dels equips informàtics cedits per Turisme Comunitat Valenciana.  
G) Tindre, a disposició de les i dels turistes que visiten aquesta oficina, informació de totes les destinacions de la Comunitat Valenciana i col·laborar amb Turisme Comunitat Valenciana en el manteniment dels sistemes d'informació turística, entesos com a bases de dades de la Xarxa Tourist Info, Portal turístic i xarxes socials turístiques de la Comunitat Valenciana, entre altres. Només es prestarà informació sobre l'oferta degudament legalitzada conforme a la normativa vigent.  
H) Facilitar les accions necessàries per a la senyalització d'accés de l'oficina Tourist Info Vall d'Albaida.  
I) Participar en els objectius de qualitat de la Xarxa Tourist Info, de forma singular mitjançant el seguiment dels estàndards, eines i procediments definits per Turisme Comunitat Valenciana per a la Xarxa Tourist Info, tant per a l'atenció postvenda presencial com per a la remota.  
J) Participar activament en els sistemes de recollida i intercanvi d'informació estadística de la Xarxa Tourist Info, estudis sobre aquesta matèria promoguts per Turisme Comunitat Valenciana, avaluació del servei a través d'enquestes, visites presencials, etc.  
K) Designar una persona representant ordinària en l'òrgan de seguiment mixt previst en la clàusula cinquena d'aquest conveni.  
L) Publicar el text íntegre del conveni, una vegada subscrit, en la web de la Mancomunitat, segons el que disposen els articles 9.1.c i 10.3 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana.  
  
Cinqué  
Es crea una comissió de seguiment d'aquest conveni, amb les funcions següents:  
- Supervisar l'execució del conveni, així com adoptar les decisions i dictar les instruccions necessàries a fi d'assegurar la correcta realització de les activitats convingudes, incloent-hi a aquest efecte la solució, en primera instància, de les controvèrsies d'interpretació i compliment que puguen plantejar-se respecte del conveni subscrit.  
- Informar les parts dels retards i incidències que es puguen presentar durant l'execució del conveni, així com, si és el cas, proposar les corresponents actualitzacions o modificacions en les anualitats derivades del retard.  
- Emetre un informe o valoració final sobre el grau de compliment dels objectius consignats en el conveni subscrit en el qual expressament haurà de fer-se menció de la comprovació de la circumstància que la suma de les aportacions que realitzen els distints subjectes en cap cas no sobrepassa el cost de l'activitat a finançar, ni el seu valor de mercat.  
  
La comissió de seguiment estarà constituïda de forma paritària per quatre persones representants, nomenades per ambdues parts de comú acord, que presidirà la persona designada per la presidència de Turisme Comunitat Valenciana, que també nomenarà la persona que assumisca la secretaria de la Comissió.  
En la designació de les persones que representen a la Generalitat es procurarà la presència equilibrada de dones i homes, en aplicació d'allò que preveu el II Pla d'igualtat de dones i homes de l'administració de la Generalitat, aprovat per acord del Consell, de 10 de març de 2017.  
  
La Comissió de seguiment es reunirà almenys una vegada a l'any i sempre que ho sol·licite qualsevol de les parts.  
Els informes i les actes de seguiment s'elevaran a la Unitat o departament administratiu de Turisme Comunitat Valenciana que gestiona la Xarxa Tourist Info i al departament de turisme de la Mancomunitat de Municipis de la Vall d'Albaida.  
El seu funcionament i adopció d'acords es regularan pel que preveuen els articles 15 i següents de la Llei 40/2015, d'1 d'octubre, de règim jurídic del sector públic.  
  
Sisé  
El termini de duració d'aquest conveni, de compliment obligatori des del dia de la firma, serà de quatre anys.  
D'acord amb els termes de l'article 49.h 2ª de la Llei 40/2015, d'1 d'octubre, de règim jurídic del sector públic, en qualsevol moment, abans de la finalització del termini previst de quatre anys, els signants del conveni podran acordar unànimement la seua pròrroga per un període de fins a quatre anys addicionals o la seua extinció.  
El conveni també podrà modificar-se o resoldre's per acord d'ambdós parts, o a instància de Turisme Comunitat Valenciana per l'incompliment, per part de la Mancomunitat, de les estipulacions previstes en el mateix. En tot cas, les parts es comprometen a acabar aquelles activitats que es troben en curs, que es finalitzaran en la forma acordada per la comissió de seguiment.  
  
Seté  
La resolució de les qüestions litigioses que puguen sorgir respecte a aquest conveni se sotmetrà a la jurisdicció contenciosa administrativa.  
  
Les parts compareixents, en la representació que cadascuna ostenta, una vegada llegit el present document, i en prova de conformitat amb el contingut íntegre, el subscriuen i signen, per duplicat exemplar, en el lloc i data al principi indicats.  
  
El president de Turisme Comunitat Valenciana: Francesc Colomer Sánchez.  
El president de la Mancomunitat de Municipis de la Vall d'Albaida: Vicent Gomar Moscardó.  
  
  
  
ANNEX I  
  
1. Ubicació i espai  
La ubicació de l'oficina tindrà en compte els aforaments de trànsit de visitants, així com els punts d'alta concentració de públic. L'oficina tindrà com a mínim 50 m² per a ús públic, lavabos i un magatzem de 10 m². Els accessos per al públic han d'estar lliures de barreres arquitectòniques. Així mateix, l'estructura arquitectònica, tant interna com externa, del local designat per la Mancomunitat, ha d'estar en perfectes condicions per a la seua immediata ocupació, no assumint Turisme Comunitat Valenciana, en virtut d'aquest conveni, cap despesa derivada de la rehabilitació, remodelació o millora d'aquest.  
  
2. Imatge corporativa externa de l'oficina  
Serà competència de Turisme Comunitat Valenciana pel que fa a elements homogenis, i es deixarà un espai per a la retolació pròpia de la Mancomunitat.  
  
3. Senyalització interna i espai d'informació  
3.1. Senyalització interna:  
Tauler/anunci intern, el disseny del qual és competència de Turisme Comunitat Valenciana, com a element homogeni de la Xarxa d'Oficines d'Informació Turística.  
3.2. Espai d'informació:  
En els espais d'atenció i acollida o recepció de la o del visitant, s'instal·laran suports que permeten la difusió de l'oferta turística de la Mancomunitat i de la resta de la Comunitat, diferenciant 3 tipus d'informació:  
- Material editat per Turisme Comunitat Valenciana, referit al conjunt de la Comunitat Valenciana.  
- Material editat per la Mancomunitat i/o altres entitats locals que tinguen, com a objectiu, difondre l'oferta turística de la Mancomunitat i de la zona.  
- Material editat per les empreses privades que aporten informació sobre ofertes concretes d'interés per a les persones visitants.  
  
4. Uniformes del personal  
Serà un element homogeni en el conjunt de la xarxa.  
  
5. Decoració general  
Contindrà imatges generals de la Comunitat Valenciana i específiques de la comarca en qüestió.  
  
6. Acta d'entrega; estat de l'oficina  
Es realitzarà un inventari del material que conté l'oficina, com també l'alçament d'una acta d'entrega del dit material.  
  
7. Horaris d'assistència al públic  
- Estiu (de l'1 de juliol a l'1 d'octubre) \*:  
De dilluns a dissabte, de 10.00 a 14.00 i de 17.00 a 20.00 hores.  
Diumenge, de 10.00 a 14.00 i de 16.00 a 18.30 hores. Aquest horari regirà també en Setmana Santa/Pasqua  
- Hivern\*:  
De dilluns a divendres, de 10.00 a 14.00 i de les 16.00 a 18.30 hores.  
Dissabte i diumenge de 10.00 a 14.00 hores.  
(\*) Sense perjudici que la Mancomunitat de Municipis de la Vall d'Albaida programe horaris especials a causa de les temporades punta de recepció de visitants o justifique la disposició d'un horari més reduït, en atenció a la plantilla de l'oficina, o a fluxos turístics, entre altres raons tècniques.